จับตามองการประชุมของ ECB ครั้งแรก หลังเหตุการณ์ Brexit
โดย...วรดา ตันติสุนทร
18 ก.ค. 2559

โดย...วรดา ตันติสุนทร 
สายงานธุรกิจตลาดทุน ธนาคารกสิกรไทย มองว่าเงินบาทจะเคลื่อนไหวในกรอบ 34.80-35.10 ในสัปดาห์นี้ โดยการผ่อนคลายความกังวลเรื่อง Brexit ประกอบกับคาดการณ์เรื่องการกระตุ้นเศรษฐกิจเพิ่มเติมจากธนาคารกลางหลายแห่ง รวมถึงการที่สหรัฐไม่น่าจะเร่งรีบขึ้นดอกเบี้ย เป็นประเด็นที่ทำให้ยังเห็นเงินทุนไหลเข้าต่อเนื่องมายังเอเชียโดยรวม กดดันให้เงินบาทยังเคลื่อนไหวในโทนแข็งค่า
สัปดาห์ที่แล้วธนาคารกลางอังกฤษตัดสินใจคงอัตราดอกเบี้ยนโยบายผิดกับที่ตลาดคาดการณ์ ส่งผลให้ปอนด์และยูโรกลับแข็งค่าขึ้นในช่วงปลายสัปดาห์ ด้านจีดีพีไตรมาส 2 ของจีนขยายตัวที่ 6.7% มากกว่าที่ตลาดมองไว้ที่ 6.6% ทำให้เงินหยวนกลับแข็งค่าขึ้นเล็กน้อยเมื่อเทียบกับเงินเหรียญสหรัฐ ส่งผลให้ตลาดคลายความกังวลเกี่ยวกับเศรษฐกิจจีนลง
สำหรับสัปดาห์หน้า ตลาดไทยเปิดทำการเพียง 3 วัน แต่ยังมีประเด็นจากตลาดโลกที่ต้องจับตาอยู่ โดยเฉพาะการประชุมของธนาคารกลางยุโรป (ECB) ซึ่งเป็นการประชุมครั้งแรกนับตั้งแต่เหตุการณ์ Brexit โดยนักลงทุนคาดว่าในการประชุมครั้งนี้ ECB จะคงมาตรการผ่อนคลายไว้ในระดับปัจจุบันเพื่อรอดูผลกระทบต่อภาคเศรษฐกิจจริงก่อน นอกจากนี้ ในสัปดาห์หน้ากองทุนการเงินระหว่างประเทศ (IMF) จะประกาศประมาณการเศรษฐกิจโลกใหม่ ซึ่งน่าจะเป็นการปรับลดลงหลังจากเกิด Brexit ด้านสหรัฐนั้น พรรค Republican จะประกาศตัวแทนของพรรคในการลงสมัครเลือกตั้งที่จะเกิดขึ้นในช่วงปลายปี ซึ่งคาดว่าตัวแทนจากพรรค Republican จะเป็น Donald Trump
เงินบาทเปิดตลาดในสัปดาห์ที่ผ่านมาที่ 35.13 เงินบาทอ่อนค่าลงเล็กน้อย เนื่องจากตัวเลขการจ้างงานนอกภาคเกษตรของสหรัฐในเดือน มิ.ย. เพิ่มขึ้นมาอยู่ที่ 2.87 แสนตำแหน่ง ขยายตัวมากกว่าเดือนก่อนหน้าและมากกว่าที่ตลาดคาดการณ์ไว้ที่ 1.8 แสนตำแหน่ง อย่างไรก็ตาม เงินบาทค่อยๆ ปรับแข็งค่าขึ้นในช่วงกลางสัปดาห์จากเงินทุนต่างชาติที่ไหลเข้ามาในไทยอย่างต่อเนื่อง ทั้งในตลาดหุ้นและตลาดตราสารหนี้ เนื่องจากตลาดคาดการณ์ว่าธนาคารกลางอังกฤษจะผ่อนคลายนโยบายการเงินเพิ่มเติม จึงส่งผลให้นักลงทุนเพิ่มความต้องการสินทรัพย์ที่ให้ผลตอบแทนที่สูงกว่าในตลาดประเทศเกิดใหม่ โดยเงินบาทแข็งค่ามากที่สุดในรอบสัปดาห์ที่ 34.92 สอดคล้องสกุลเงินในเอเชียซึ่งถูกขับเคลื่อนจากเงินทุนไหลเข้า ในสัปดาห์ที่ผ่านมาเงินทุนไหลเข้าตลาดพันธบัตรราว 6,000 ล้านบาท และตลาดหุ้น 1.6 หมื่นล้านบาท ช่วงท้ายสัปดาห์ค่าเงินบาทปิดตลาดที่ 34.91 (ณ วันศุกร์ เวลา 17.00 น.)